<classify> Tofauti na ilivyokuwa kwa mechi za watani hao zikikaribia hujichimbia sehemu tofauti kwa maandalizi, safari hii timu zote zimeweka kambi yake Morogoro. Mechi hiyo ni muhimu kwa timu zote, Yanga inahitaji kushinda ili kubaki kwenye mbio za ubingwa, huku Simba ikihitaji ushindi kujiwekea mazingira mazuri ya kutwaa ubingwa inaoutafuta kwa takribani miaka mitano.Kocha Mkuu wa Simba, Mfaransa Pierre Lechantre akiizungumzia mechi hiyo alisema anafahamu una presha kubwa, lakini kwa upande wake hana hofu kubwa kwa kuwa anafahamu jinsi ya kucheza na timu hiyo ili apate matokeo. Lechantre hakutaka kuweka wazi mipango yake kuelekea katika mechi hiyo, lakini alitaka mashabiki wa wekundu hao kufahamu anajua jinsi ya kucheza na Yanga.Nimekuwa nikiifuatilia Yanga katika mechi zao takriban tatu za mwisho na nimeiona vizuri tu. Nafahamu ikiwa ugenini inachezaje na najua ikiwa kwenye uwanja mzuri kama ule wa taifa inacheza kwa staili gani...Kwa hiyo hilo mimi nimelifanyia kazi na ninaendelea kulifanyia kazi kumalizia maandalizi ya mwisho kuelekea katika mechi hiyo ili nikamilishe kitu ninachoamini tutakwenda kukifanya Jumapili na ikiwezekana tuondoke na ushindi...Si mechi nyepesi, nafahamu hata wao wamejipanga vya kutosha kwa kuwa ni mchezo wa wapinzani na tunakimbizana kuwania ubingwa, hivyo hata sisi tumekuwa kwenye hali hiyo kuhakikisha mambo yanakwenda sawa, alisema Lechantre kocha wa zamani wa timu ya taifa ya Cameroon.Kuhusu hali ya kikosi chake, kocha huyo ameeleza kuwa kipo sawa na hawana majeruhi hata mmoja, zaidi wachezaji hao wamekuwa na morali nzuri kuelekea katika mchezo huo unaotarajia kutoa taswira ya ubingwa unaelekea wapi msimu huu.Timu hizo zinatarajia kuingia uwanjani, Simba ikiwa inaongoza ligi kwa pointi 59 baada ya michezo 25 wakati Wanajangwani wakiwa wanashikilia nafasi ya pili kwa pointi 48 baada ya mechi 23. Kwa upande wa kocha msaidizi wa Yanga, Shadrack Nsajigwa alisema, Mechi ya wapinzani ni ya wapinzani tu haijalishi timu imefanyaje katika michezo yake iliyopita, tutajua namna ya ku-plan katika kupambana dhidi ya Simba na kuhakikisha tunatoka na ushindi.Akizungumzia mechi hiyo mchambuzi wa masuala ya soka na mchezaji wa zamani wa Yanga na Taifa Stars, Ally Mayay alisema ni mechi kubwa kwa sababu kila timu inafanya maandalizi yake ila kuna utofauti kidogo.Utofauti huo alisema kutakuwa na presha kubwa kwa Yanga wanaotafuta matokeo mazuri kuendelea kuwa katika mbio za ubingwa huku Simba ikitabiriwa kuingia kwa kujiamini kutokana na kuwaacha mbali watani zao kwa tofauti ya pointi 11.Ikiwa Yanga itapoteza au kutoka sare itakuwa imejitoa kwenye mbio za ubingwa, lakini wekundu hao wakishinda au kupata sare watazidi kujihakikishia nafasi yao ya kuchukua taji la ligi msimu huu, alisema.Aliwataja wachezaji hatari wa kutazamwa kwa upande wa Simba kuwa ni Emmanuel Okwi, John Bocco na Shiza Kichuya kuwa wanaweza kuidhuru Yanga na kwa upande wa pili akitajwa Obrey Chirwa, Raphael Daud na Pius Buswita kuwa wanaweza kungara zaidi kupitia mchezo huo.Mwenyekiti wa zamani wa Simba, Ismail Rage alisema Simba wako vizuri msimu huu na wanaweza kufanya vizuri kama hawatabweteka.Alisema ikiwa timu yake hiyo itaifunga Yanga itakuwa imejihakikishia kuwa bingwa kwa asilimia 98. Nina imani Simba watafanya vizuri ila wasibweteke, waongeze jitihada kufanya vizuri, ingawa mchezo huo hautakuwa rahisi,alisema.  <topic>: MICHEZO 